Havneområdet i Nykøbing var fredag aften indhyldet i kraftig røg. Det skyldtes en kraftig brand i ejendommen på Havnegade 10. - Meldingen om branden indløb klokken 21.02, fortæller vagtchef ved Midt- og Vestjyllands Politi, Henrik Nielsen. Branden var så kraftig, at Nordjyllands Beredskab i Morsø Kommune måtte tilkalde forstærkning fra Thisted, skriver Nordjyske.dk . Indsatslederen fortæller til mediet, at 21 brandfolk medvirkede til slukningsarbejdet. Ved 22-tiden var ilden gået gennem taget på ejendommen, som huser en genbrugsbutik og flere lejligheder. Først lørdag morgen kunne de sidste brandfolk forlade bygningen, som udbrændte totalt. - Sammen med brandfolkene har vi fastslået, at det er en gryde med olie i køkkenet, som er årsag til branden, oplyser vagtchef Henrik Nielsen fra Midt- og Vestjyllands Politi. Indsatslederen fortæller til Nordjyske.dk , at lejeren, hvor branden begyndte, kom på sygehuset for at blive behandlet for røgforgiftning. Ingen andre personer skulle være kommet til skade ved branden. Der ligger flere restauranter, værtshuse og et hotel meget tæt på den udbrændte ejendom, men ilden blev begrænset til bygningen på Havnegade 10.

Opsummering:
En ejendom i Nykøbing udbrændte totalt lørdag nat . En lejer måtte behandles for røgforgiftning.